Nach dem der kunig verordnet den adel schan,
darauf das frauenzimmer, und er ritt voran
über die hohen brucken schmal und lange;
Und als nun das ganz hofgsind auf der brucken zoch,
da leutet sich das glöcklein in dem turen hoch,
das es laut auf der ganzen brucken klange:
Vom hofgsint wurt ein fallen groß,
hinten und voren, wie in eim turniere,
der sturzten beide man und roß,
hie einer, dort zwen, da drei und dort viere,
in das waßer ein große sum.
der kunig schauet um nach seiner frauen,
die blieb, wan sie war erenfrum,
Des wurd er fro, tet ir erst recht vertrauen. –
stünd ietz noch die ebrecher bruck,
wie vil würden ir baden
wer ungestält darüber rit!
ich wagts auch nit,
ungfer mir schlupfen möcht ein fuß,
den spot bet ich zum schaden.